Virallinen lehti nro C 310 , 09/10/1998 s. 0092



KIRJALLINEN KYSYMYS E-0572/98 komissiolle esittäjä(t): Carles-Alfred Gasòliba i Böhm (ELDR) (4. maaliskuuta 1998) Aihe: Tuki sitrushedelmien lakastumistautia aiheuttavan viruksen torjuntaan Maatalousministeriön laatiman tutkimuksen mukaan Valencian autonomisen alueen (Espanja) sitrushedelmäalan tulevaisuudennäkymät eivät ole kovinkaan rohkaisevia. Tutkimuksen mukaan lakastumistautia aiheuttava virus esiintyy 48,5 prosentissa Valencian sitrushedelmäviljelmistä. Valencian kaupungin tilanne on kaikkein vaikein (tartuntaprosentti on 65), sen jälkeen tulevat Castellón (30 %) ja Alicante (20 %). Tämä vaikea tauti tuo mukanaan sen, että alueen maanviljely taantuu, koska puut joudutaan hävittämään. Tämä puolestaan aiheuttaa huomattavia taloudellisia menetyksiä maanviljelijöille. Lehtien ja siemenvarsien poistaminen, kuten komissio on jo ehdottanut, sekä viruksen kantajakasvien siirto alueelle ja sen sisällä ei ole tarkoituksenmukainen ratkaisu ongelmaan. Suunnitteleeko komissio viruksen tartuttamien alueiden korjaamiseen tähtäävää ohjelmaa, johon liittyvät mukaan asiaankuuluvat tuet ja täydentävät toimenpiteet? Komission jäsenen Franz Fischlerin komission puolesta antama vastaus (6. huhtikuuta 1998) Komissiolla ei ole erityistä ohjelmaa tristeza-viruksesta kärsineiden alueiden tuotannon uudistamiseksi. On kuitenkin olemassa kolme horisontaalista ja alueellista tointa, joita voidaan soveltaa näiden alueiden uudistamiseksi mutta jotka eivät ole kumulatiivisia. Tuottajaorganisaatioiden toimenpideohjelmat hedelmä- ja vihannesalalla rahoitetaan näiden organisaatioiden muodostamista toimenpiderahastoista, joita yhteisö rahoittaa 50-prosenttisesti (hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96 ((EYVL L 297, 21.11.1996. )) 15 artikla). Jäsenvaltioiden asetuksen (EY) N:o 2081/93 ((EYVL L 193, 31.7.1993. )) mukaisesti esittämät toimenpideohjelmat koskevat rakennerahastojen (EAKR, ESR, EMOTR:n ohjausosasto) tavoitteita. Komissio hyväksyi Valencian aluetta koskevan toimenpideohjelman vuosiksi 1994*1999. Ohjelmaan sisältyy se, että yhteisö ja jäsenvaltio rahoittavat yhdessä tuotannon uudelleensuuntaamis- ja rakenneuudistustoimia sekä eri lajeja koskevia tervehdyttämistoimia sitrushedelmien viljelyn alalla. Näihin toimiin sisältyy sellaisten sitrushedelmien rahoitus, jotka eivät ole alttiita tristeza-virukselle. Yhteisön osuus tähän ohjelmaan sisältyvien toimien rahoituksesta on 70 prosenttia yleisistä kokonaiskuluista. Jäsenvaltio vastaa jäljelle jäävästä 30 prosentista. Tuki on 600 pesetaa istutettua kasvia kohden. Maatalouden rakenteiden tehokkuuden parantamisesta annetun asetuksen (EY) N:o 950/97 ((EYVL L 193, 31.7.1993. )) mukaan maanviljelijät, jotka noudattavat mainitun asetuksen 5 artiklan edellytyksiä, voivat saada tukea investointeihin, jotka toteutetaan heidän viljelmiensä kehittämissuunnitelman puitteissa. Investoinneille monivuotisiin viljelmiin, kuten sitrushedelmiin, voi saada yhteisön rahoitusta, jos kasvien ostaminen ei kuulu viljelmän juokseviin kustannuksiin. Tuen kokonaisarvo esitetään prosentteina tukikelpoisen investoinnin määrästä, ja se mukautetaan investointityypin mukaan (kiinteistöihin tai muihin kohteisiin tarkoitettu investointi) ja sen mukaan, millä alueilla investointi on suoritettu (epäsuotuisat alueet tai muut alueet).